ભુજની રાવલવાડી રિલોકેશન સાઈટ ભૂકંપ બાદ નિર્માણ પામી છે. ૨૦૦૪માં આ વિસ્તારમાં સરકારી શાળાનું નિર્માણ થયું હતું. જે તે સમયે શાળાના બાંધકામમાં ભ્રષ્ટાચારના કારણે ૧૪ વર્ષના ગાળામાં જ આ શાળા જર્જરિત બની જતા ૨૫૬ બાળકો અને ૧૧ શિક્ષકો પર જીવનું જોખમ તોળાઈ રહ્યું છે. ઠેકઠેકાણેથી જર્જરિત બનેલી આ શાળાની ઈમારતના પોપડા ખરી રહ્યા છે. દરરોજ પોપડા ખરવાની ઘટના બનતા બાળકો ભયના ઓથાર હેઠળ ભણવા મજબુર છે. છેલ્લા બે વર્ષથી આ શાળાના ૧૪ ઓરડા અને શૌચાલયની છત પરથી પોપડા ખરી રહ્યા છે. ક્યારેક ચાલુ શાળાએ પોપડા ખરે છે ત્યારે ક્લાસરૂમમાં ભાગદોડ મચી જાય છે. શાળાની ઈમારત ભારે વરસાદ ઝીલી શકે તેવી સ્થિતિમાં નથી. તેથી શાળાની ઈમારત ગમે ત્યારે ધરાશાયી થવાનો ભય ઉભો થયો છે.